**ΤΟ ΒΙΒΛΙΟ ΤΗΣ ΙΣΤΟΡΙΑΣ Β΄ΓΥΜΝΑΣΙΟΥ ΣΕ ΕΡΩΤΗΣΕΙΣ ΚΑΙ ΑΠΑΝΤΗΣΕΙΣ.**

**Η μεταβατική εποχή: Οι έριδες για το ζήτημα των εικόνων.**

**Α. Τι ήταν η εικονομαχία;**

Ήταν μια πνευματική διαμάχη τον 8ο και τον 9ο αιώνα, που δίχασε την Αυτοκρατορία στα δυο, σε όσους πίστευαν ότι η λατρεία των εικόνων συμφωνούσε με την ορθόδοξη παράδοση *(= εικονολάτρες)* και σε όσους πίστευαν ότι δεν πρέπει να προσκυνούσαν οι πιστοί τις εικόνες *(= εικονομάχοι).*

**Β. Ποιοι ήταν οι πρωτεργάτες;**

Οι αυτοκράτορες Λέων Γ΄ Ίσαυρος κι ο γιος του Κων/νος Ε΄.

**Γ. Ποιοι ήταν οι παράγοντες που οδήγησαν στην απαγόρευση των εικόνων;**

α) Οι αυτοκράτορες Λέων Γ΄ Ίσαυρος κι ο γιος του Κων/νος Ε΄κατάγονταν από τη Συρία κι είχαν επηρεαστεί από τις *ανεικονικές αντιλήψεις* των Αράβων και των Ιουδαίων. Θεωρούσαν τις εικόνες είδωλα (πηγή 1, *Επιστολή Λέοντα Γ΄ στον πάπα Γρηγόριο Β΄*).

β) οι αγρότες της Μ. Ασίας είχαν επηρεαστεί από τις ανεικονικές αντιλήψεις των Αράβων και των Ιουδαίων και οι Ίσαυροι ήθελαν να τους υποστηρίξουν.

γ) δεισιδαιμονίες και υπερβολές,

δ) η επιθυμία των Ισαύρων να περιορίσουν τη δύναμη των μοναχών,

ε) η πίστη ότι οι ήττες του Βυζαντίου οφείλονταν στη δίκαιη οργή του Θεού, επειδή λατρεύονταν οι εικόνες.

**Δ. Ποια τα επιχειρήματα των εικονόφιλων;**

Έτσι ονομάζονταν όσοι υποστήριζαν ότι πρέπει να λατρεύονται οι εικόνες. Κύριος εκπρόσωπός τους ήταν ο **Ιωάννης Δαμασκηνός,** ο οποίος υποστήριζε ότι, αφού λατρεύουμε τη λόγχη ή και το ξύλο του σταυρού του Χριστού, μπορούμε να λατρεύουμε και μια εικόνα χωρίς να υποτασσόμαστε στην ύλη (πηγή 2, Ι. Δαμασκηνός, *Περί εικόνων,* PG, τ.,94) .

**Ε. Ποιες ήταν οι φάσεις της εικονομαχίας;**

Οι φάσεις της εικονομαχίας ήταν δύο.

Η πρώτη φάση (726-787) άρχισε όταν οι Ίσαυροι απομάκρυναν την εικόνα του Χριστού από τη *Χαλκή Πύλη* στην Κων/λη. Ακολούθως οι εικονόφιλοι εξορίστηκαν, φυλακίστηκαν και δημεύθηκαν οι περιουσίες τους.

Η δεύτερη φάση (815-843) άρχισε, με πιο μικρή ένταση, από το *Λέοντα τον Αρμένιο,* που θεώρησε τους εικονολάτρες υπεύθυνους για τις στρατιωτικές ήττες του Βυζαντίου. Η εικονομαχία τελείωσε επίσημα, όταν η Αυγούστα Θεοδώρα αποκατέστησε και αναστήλωσε τις εικόνες το 843 με Σύνοδο.

**ΣΤ. Τι σήμαινε η ήττα των εικονομάχων;**

α) νίκη της ελληνικής πνευματικής παράδοσης στην αυτοκρατορία απέναντι στην ανεικονική παράδοση της Ανατολής,

β) τερμάτισαν οι θρησκευτικές διαμάχες,

γ) γεννήθηκε μια γόνιμη συνεργασία του Κράτους με την Εκκλησία,

δ) ανανεώθηκε ο πλούτος στα μοναστήρια,

ε) περιορίστηκαν οι υπερβολές κατά τη λατρεία των πιστών.

**Ζ. Ποιες οι συνέπειες της εικονομαχίας;**

Ήταν ολέθριες για το Βυζάντιο τόσο α) στην εξωτερική πολιτική όσο και β) στον πολιτισμό. Η Εκκλησία της Ρώμης απομακρύνθηκε από το Βυζάντιο και προσέγγισε τους Φράγκους. Επίσης καταστράφηκαν από τους εικονομάχους πολλά πολιτιστικά μνημεία.

**Άσκηση αυτοαξιολόγησης:**

 **Να αντιστοιχίσετε κατάλληλα τις λέξεις της κάθε στήλης:**

Εικονολάτρες Λέων Ε΄ Αρμένιος

Ιωάννης Δαμασκηνός

Εικονομάχοι Θεοδώρα

Κωνσταντίνος Ε΄

Λέων Γ΄ Ίσαυρος

πάπας Γρηγόριος Β΄

Σύριοι αγρότες

Ορθόδοξοι μοναχοί

Αξιωματούχοι του Βασιλιά

Ιουδαίοι αγρότες